আবার দ্রোণের সাথে মুখোমুখী লড়াই। ভীমের হাতে সময় বেশী নেই। তীর ধনুকে বড্ডো সময় বেশী নেয়। তিনি গদার আঘাতে ডাইনে বাঁয়ে যতেক রথীদের যমালয়ে পাঠাতে শুরু করলেন। দ্রোণের সাথে যুদ্ধে বড়ো বেশী সময় চলে যাচ্ছে।ভীমসেন ধৈর্য্য হারালেন। রথ থেকে নেমে উনি পায়ে হেঁটে দ্রোণের রথের দিকে এগোলেন। দ্রোণের তীরগুলি অবলীলায় সহ্য করলেন, যেমন ষাঁড়েরা সহ্য করে অবিরল বর্ষণ, তেমনই নির্লিপ্ত ভাবে চোখ বুঁজে পৌঁছে গেলেন দ্রোণের রথের পাশে।।গদাটদারও দরকার নেই। রথের যোয়ালটা ধরে রথ ও দ্রোণকে তুলে দুরে ছুঁড়ে ফেলে দিলেন। দ্রোণ মাটীর থেকে উঠে আরেকটি রথে উঠে ব্যুহদ্বারে চলে গেলেন। ততক্ষনে বিশোক অতি দ্রুত রথ নিয়ে এসে ভীমকে নিয়ে পদ্মব্যুহের ভিতরে ঢুকে গেলেন। মহাভারতকার যদিও খুব স্পষ্টভাবে লেখেন নি কিন্তু মনে হয় দ্রোণ হার মেনেই আবার স্বস্থানে ফিরে গেলেন। এই রকম রথ টথ শুধু টেনে ছুঁড়ে দিয়ে যুদ্ধ করবার কোনো সমাধান বোধহয় দ্রোণের কাছেও ছিলো না।